**Sumpskogfluer** (Diastatidae) er en liten familie av fluer som er i slekt med fruktfluene. Selv om de kan være ganske tallrike er lite eller ingenting kjent om biologien til disse fluene.

Utseende
--------

Små (2–4 mm), slanke, mørke fluer. Brystet (*thorax*) er ganske høyt hvelvet, matt, med sparsom hårkledning og få, lange børster. Brystet har mer eller mindre tett, grålig bestøvningakkroppen er sylindrisk og ganske slank. Beina er middels slanke, leggene (*tibiae*) har en kraftig børste (*preapikalbørste*) rett før enden, og bakleggen har en kraftig spore. Vingene er ganske store, og fremkanten har kraftige, pigg-aktige hår. Fremkantenåren (*costa*) er brutt på to steder, rett innenfor det ytterste bruddet sitter det en børste. Vingene har ofte mørke fargetegninger og mange arter har ulike mønstre av mørke flekker eller tverrbånd på vingene.

Hodet er stort og avrundet på formen, med store fasettøyne. Hodet bærer lange og kraftige børster. Det er to par børster (*vertikalsetae*) i bakhodet, et par kryssende børster (*postocellarsetae*) bak punktøynene, et par lange børster (*ocellarsetae*) mellom punktøynene og to store og en liten børste (*orbitalsetae*) langs innerkanten av hvert fasettøye. De har også kinnbørster (*vibrissae*) fremst på siden av hodet ved munnkanten. Pannen er skitten-gul på farge, resten av hodet er mørkt med gråaktig bestøvning. antennene er tre-leddet og rettet nedover. Det første leddet er ganske kort og knapt synlig, det andre leddet danner en hette over det tredje, ovale eller avrundet firkantede leddet. En fjærgrenet antennebørste (*arista*) sitter festet nær roten på det tredje leddet.

**Larvene** er ukjente.

Levevis
-------

Til tross for at disse fluene ikke er sjeldne er praktisk talt ingen ting kjent om deres levevis. De voksne fluene kan finnes i en lang rekke habitater, men særlig på fuktige steder i skog, på myrer og i sumper, men også i tørre skogområder. Noen arter kan finnes flyvende over løvstrø der larvene trolig lever, andre er tallrike i vegetasjonen på myrer eller ved vann. Fargeflekkene som finnes på vingene til noen arter spiller trolig en rolle ved paringsritualer.

Systematisk inndeling / Nordiske arter
--------------------------------------

**Treliste**
* Tovinger, **Diptera**
	+ Høyere fluer, **Cyclorrhapha**
		- **Schizophora (Aacalyptrata)**
			* **Ephydroidea**
				+ **Diastatidae**
					- ***Diastata*** Meigen, 1830
						* *Diastata adusta* Meigen, 1830 – kjent fra Sverige
						* *Diastata boreonigra* Chandler, 1987 – Sverige og Finland
						* *Diastata cervinala* Chandler, 1987 – Sverige, vingene med kraftige tegninger
						* *Diastata costata* Meigen, 1830 – funnet i Norge
						* *Diastata flavicosta* Chandler, 1987 – funnet i Norge
						* *Diastata fuscula* (Fallén, 1823) – Sverige
						* *Diastata nebulosa* (Fallén, 1823) – funnet i Norge
						* *Diastata ornata'* Meigen, 1830 – funnet i Norge
						* *Diastata vagans* Loew, 1864 – Finland

Referanser
----------

1. ↑  «Artsdatabankens artsopplysninger». Artsdatabanken. 30. mars 2021. Besøkt 30. mars 2021.
2. ↑  «Artsdatabankens navneopplysninger med artstre». Artsdatabanken. 30. mars 2021. Besøkt 30. mars 2021.

Kilder
------

* Chandler, P.J. 1998. Family Diastatidae. I: Papp, L. og Darvas, B. (red.): *Contributions to a Manual of Palaearctic Diptera.* 3: 523-530. Science Herald, Budapest
* Nettressursen Fauna Europaea.

Eksterne lenker
---------------

* (en) *sumpskogfluer* i Encyclopedia of Life Rediger på Wikidata

* (en) *sumpskogfluer* i Global Biodiversity Information Facility Rediger på Wikidata

* (no) *sumpskogfluer* hos Artsdatabanken Rediger på Wikidata

* (sv) *sumpskogfluer* hos Dyntaxa Rediger på Wikidata

* (en) *sumpskogfluer* hos Fauna Europaea Rediger på Wikidata

* (en) *sumpskogfluer* hos Fossilworks Rediger på Wikidata

* (en) *sumpskogfluer* hos ITIS Rediger på Wikidata

* (en) *sumpskogfluer* hos NCBI Rediger på Wikidata

* (en) *Kategori:Diastatidae* – bilder, video eller lyd på Wikimedia Commons Rediger på Wikidata

* *Diastatidae* – detaljert informasjon på Wikispecies Rediger på Wikidata
* Norsk Entomologisk forening – for deg som vil lære mer om insekter.